Preminula Coretta Scott King
Udovica vođe za građanska prava američkih crnaca Martina Luthera Kinga preminula je kasno sinoć u 79. godini života
Supruga vođe pokreta za građanska prava Martina Luthera Kinga, Coretta Scott King, umrla je u 78. godini života. U pismenom priopćenju obitelji kaže se samo da je gospođa King preminula kasno sinoć, ali se ne navodi uzrok smrti. Supruga Martina Luthera Kinga bila je krhkog zdravlja posljednjih mjeseci. Prijatelji obitelji rekli su američkim televizijskim mrežama da je umrla u snu. Rođena je u saveznoj državi Alabami 1927. godine, a diplomirala je glazbu na koledžu Antioch, u Ohiou. Za Martina Luthera Kinga udala se u Bostonu 1953. godine, dok je on završavao studij teologije na Sveučilištu Boston, a ona studirala koncertno pjevanje na Glazbenom konzervatoriju Nove Engleske. Ubrzo nakon vjenčanja preselili su se u Montgomery u Alabami, gdje je dr. King izrastao u jednog od vodećih čelnika pokreta za građanska prava američkih crnaca. Gospođa King je zajedno s njihovom starijom kćerkom jedva izbjegla ranjavanje kad je izvršen bombaški napad na njihovu kuću tijekom crnačkog bojkota sustava javnog prometa u Montgomerryju. Nastavila je posao svog muža nakon njegova umorstva 1968. u Memphisu. Coretta Scott King iza sebe ostavlja četvero odrasle djece.